Partidul Comuniştilor din Rusia a cerut Serviciului Federal de Securitate (FSB, moştenitorul KGB) şi procurorilor de rang înalt să investigheze posibila implicare a serviciilor de informaţii occidentale în moartea liderului sovietic Iosif Stalin în 1953, a relatat marţi agenţia de presă RIA, preluată de Reuters.
"Partidul s-a adresat Procuraturii Generale a Federaţiei Ruse şi FSB-ului cu solicitarea de a verifica posibila implicare a serviciilor de informaţii occidentale în moartea lui Iosif Visarionovici Stalin", a relatat RIA, citându-l pe preşedintele Partidului Comunist, Serghei Malinkovici.
"Multe mărturii ale contemporanilor lui Stalin vorbesc despre posibila otrăvire a liderului naţiunilor sovietice de către agenţi de influenţă occidentală", a declarat Malinkovici.
Nu a fost imediat clar dacă FSB sau Procuratura Generală au răspuns la solicitarea partidului, menţionează Reuters.
Marţi se împlinesc 71 de ani de la moartea lui Stalin, care a fost liderul Uniunii Sovietice din 1924 până în ziua în care a murit. Cauza morţii sale a fost un accident vascular cerebral, potrivit guvernului. Dictatorul sovietic este arhitectul industrializării rapide a Rusiei, dar este mai ales responsabil de moartea a milioane de oameni în epurări, lagăre de muncă de tip Gulag şi înfometare.
Actualul lider rus Vladimir Putin, care se prezintă drept un moştenitor al ţarilor din trecut, i-a făcut o evaluare rezervată lui Stalin, lăudându-i conducerea în război, dar condamnându-i politicile interne ca fiind "totalitare". Pe de altă parte, actuala retorică a Moscovei, de când a declanşat invazia pe scară largă în Ucraina, este că duce un război existenţial cu Occidentul.
Partidul Comuniştilor din Rusia (PCCR) a fost înregistrat în 2012. Principalul său rival la stânga spectrului politic din Rusia este Partidul Comunist al Federaţiei Ruse (CPRF), care se consideră succesorul Partidului Comunist al Uniunii Sovietice.
Malinkovici a declarat pentru RIA că reprezentanţii partidului său vor depune marţi flori la bustul lui Stalin de la zidul Kremlinului.